Ippermettuli nippreżenta l-aħħar rapport tiegħi mill-Kunsill Ewropew. Ejja niffukaw fuq tliet kwistjonijiet. L-ewwel nett, il-Kunsill Ewropew ikkundanna l-azzjoni militari unilaterali tat-Turkija fil-Grigal tas-Sirja. Ħadd ma jemmen f'dak li ġie msejjaħ waqfien mill-ġlied. Jenħtieġ li t-Turkija ttemm l-azzjoni militari tagħha b'mod permanenti, tirtira l-forzi tagħha u tirrispetta d-dritt umanitarju internazzjonali. Kwalunkwe triq oħra tfisser sofferenza umana inaċċettabbli, rebħa għal Daʼesh u theddida serja għas-sigurtà Ewropea. Il-Kunsill Ewropew ikkonferma mill-ġdid ukoll is-solidarjetà sħiħa tiegħu ma' Ċipru, iffaċċjat bit-tħaffir illegali tat-Turkija lil hinn mill-kosta tiegħu. F'dak li għandu x'jaqsam mal-Brexit, il-Kunsill Ewropew approva l-ftehim milħuq min-negozjatur tagħna u l-gvern tal-Prim Ministru Johnson. Kif tafu, dan huwa bbażat fuq il-ftehim li qbilna fuqu mal-gvern preċedenti. Il-bidliet jikkonċernaw il-Protokoll dwar l-Irlanda u l-Irlanda ta' Fuq, li qabel kien magħruf bħala l-garanzija ta' kontinġenza. Il-fatt li l-Prim Ministru Johnson aċċetta li jkun hemm verifiki doganali fil-punti tad-dħul fl-Irlanda ta' Fuq ser jippermettilna li nevitaw il-kontrolli fil-fruntieri bejn l-Irlanda u l-Irlanda ta' Fuq, u dan ser jiżgura l-integrità tas-Suq Uniku. Il-ftehim rivedut kien possibbli u aċċettabbli għall-UE għax: l-ewwel nett, kellu l-appoġġ tal-Irlanda; it-tieni, kellu l-appoġġ tal-Kummissjoni Ewropea, li żgura li l-objettivi kollha ta' negozjar tagħna ġew issodisfati; u t-tielet, minħabba li dan jevita Brexit kaotiku ta' ebda ftehim. Min-naħa tal-Kunsill, aħna għadna kif iffinalizzajna l-passi meħtieġa għall-approvazzjoni tal-UE, u issa waslulkom ukoll it-testi legali. Il-Parlament Ewropew għandu rwol x'jaqdi, u huwa wieħed importanti. Is-sitwazzjoni hija pjuttost kumplessa wara l-avvenimenti matul tmiem il-ġimgħa fir-Renju Unit, u t-talba tar-Renju Unit għal estensjoni tal-proċess tal-Artikolu 50. Qed nikkonsulta mal-mexxejja dwar kif għandna nirreaġixxu, u ser niddeċiedi fil-jiem li ġejjin. Huwa ovvju li r-riżultat ta' dawn il-konsultazzjonijiet ser jiddependi ħafna fuq dak li l-Parlament Brittaniku jiddeċiedi, jew ma jiddeċidix. Għandna nkunu lesti għal kwalunkwe xenarju. Iżda ħaġa waħda għandha tkun ċara: kif għidt lill-Prim Ministru Johnson nhar is-Sibt, id-deċiżjoni tagħna qatt mhi ser tkun Brexit ta' ebda ftehim. Fl-aħħar nett, il-mexxejja kellhom dibattitu diffiċli dwar it-tkabbir. Wara r-rakkomandazzjoni ċara mill-Kummissjoni, maġġoranza kbira ta' stati membri riedu jiftħu t-taħditiet dwar l-adeżjoni mal-Maċedonja ta' Fuq u l-Albanija. Minkejja dan, l-unanimità meħtieġa ma kinitx possibbli l-ġimgħa li għaddiet. Fl-opinjoni tiegħi, dan kien żball, u dan għidtu wkoll lill-mexxejja (u kont kemxejn iktar dirett dakinhar). Issa nista' biss nispera li l-mexxejja jaslu għall-konklużjonijiet it-tajba, meta jiddiskutu l-proċess ta' adeżjoni qabel is-summit ta' Zagreb f'Mejju 2020. Flimkien mal-President elett von der Leyen, il-mexxejja ddiskutew ukoll il-futur tal-Unjoni Ewropea, f'termini tal-aġenda strateġika tagħha, il-baġit futur tal-UE u l-prijoritajiet li jmiss tal-Kummissjoni. Aħna determinati li l-UE tkun fuq quddiem fil-ġlieda kontra l-kriżi klimatika. Transizzjoni soċjalment ġusta lejn ekonomija ekoloġika mhijiex biss neċessità, iżda hija opportunità biex jitjieb l-ambjent tagħna, filwaqt li jinħolqu l-impjiegi. Peress li din hija l-aħħar darba li ser nidher hawnhekk ma' Jean-Claude Juncker, nixtieq nesprimi l-apprezzament kbir tiegħi lejh u lejn il-ħidma tiegħu. Dawn kienu ħames snin diffiċli għall-Unjoni, iżda dejjem ikkooperajna b'rieda tajba. Ir-rwoli rispettivi tagħna u l-perspettivi differenti xi kultant kienu jfissru nuqqas ta' qbil politiku. Iżda nista' ngħid mingħajr eżitazzjoni li Jean-Claude dejjem kien iddedikat għall-Ewropa u serva sew lill-Ewropa. U għandi l-unur insejjaħlek il-ħabib tiegħi. Grazzi Jean-Claude. Nixtieq ukoll nirringrazzja lill-Parlament Ewropew għal ħames snin ta' kooperazzjoni tajba. Dan ma jfissirx li dejjem qbilna. Pjuttost il-kuntrarju. Iżda dejjem irrispettajtkom peress li kont naf li għandna l-istess għan: li nipproteġu l-Unjoni tagħna u lil niesna. Nirringrazzjakom. Kummenti tal-għeluq Grazzi għall-kliem sabiħ kollu tagħkom dwari. Kien ta' min jistenna ħames snin għal mument bħal dan. Grazzi wkoll għall-pożizzjoni responsabbli tagħkom dwar il-Brexit u l-estensjoni. Permezz ta' dan, intom urejtu sens komun u sens ta' dinjità. Wara dak li smajt illum f'din il-kamra ma għandi l-ebda dubju li għandna nittrattaw it-talba tar-Renju Unit għal estensjoni bl-akbar serjetà. Ara l-paġna tal-laqgħa